Սակայն ՈւԳԸ գլխավոր դերակատարումն, իհարկե, անմիջական գիտական գործունեության ծավալումն է կամ աջակցությունը դրան ուսանողության շրջանակներում: Մենք հանձն ենք առել հնարավորության սահմաններում բաց չթողնել ուսանողական գիտական կոնֆերանսի ոչ մի հրավեր, որ ստանում է մեր համալսարանը և ցուցադրել ենք մեր այդ տրամադրվածությունը սկսած նախորդ տարվա ապրիլին Վանաձորում կազմակերպված գիտաժողովին մասնակցությամբ: Հաշվետու ժամանակահատվածում ՈւԳԸ աջակցությամբ մենք ունեցել ենք հինգ մասնակից Հայ ռուսական (սլավոնական) համալսարանի ուսանողական նստաշրջանին, վեց մասնակից Երևանի պետական համալսարանի ՈւԳԸ տարեկան գիտական նստաշրջանին և մեկ մասնակից կունենանք Հայաստանի պետական տնտեսագիտական համալսարանի «Համաշխարհային տնտեսական մարտահրավերներ» խորագրով միջազգային գիտաժողովին: Այդ ցուցանիշները նույնպես ենթակա են աճի և մենք վստահությամբ կարող ենք դա հավաստիացնել՝ հենվելով այն փորձի վրա, որ ձեռք ենք բերել հետևալ տարում և այն կապերի վրա, որ հաստատել ենք Արցախի և ՀՀ բուհերի Ուսանողական գիտական ընկերությունների հետ: